google/wiki40b huggingface dataset:
Shalimar

Shalimar (parfyme)

Shalimar (parfyme) er en duft utviklet av Jacques Guerlain i 1921 og lansert i 1925. Den lages fremdeles av samme produsent. 
Inspirasjonen bak duften var Taj Mahal og orienten. Guerlain ønsket å fange den mugalske keiseren Shah Jahans kjærlighet for sin ene hustru, Mumtaz Mahal, som han fikk bygget Taj Mahal til.
Duften er opprettholdt etter resepten fra 1921 og inneholder blant annet bergamott, sitron, jasmin, rose, iris, røkelse, opopanax, tonkabønner, og vanilje.
Navnet Shalimars opprinelse forblir ukjent, men det er sterke indikasjoner på at det stammer fra arabisk og persisk
Shalimar finnes i variantene Shalimar Extract, Eau de Parfum, Eau de Toilette, Eau de Cologne, og Fleur de Shalimar Edition.
Sykling under Asialekene 2014

Sykling under Asialekene 2014. Sykling var en av sportene under de 17. Asialekene som ble arrangert i Incheon i Sør-Korea. Det var sekstende gangen som sykling var med på programmet i asialekene. Konkurransene ble avviklet i perioden 30. september til 1. oktober 2014. Det ble konkurrert i atten øvelser, ni for menn og ni for kvinner. Det var 224 utøvere fra trettito nasjoner som deltok. Kina ble beste nasjon med fem gullmedaljer foran Sør-Korea med tre.
Bredringrørfly

Utseende

Et middelsstort (vingespenn ca. 25 mm), brunlig nattfly. Kroppen er noe spinkel til nattfly å være. Forvingen er avrundet, lyst rødbrunlig med litt mørkere striper langs ytterkanten, langs ytre del av forkanten og en bred lengdestripe litt bak midten av vingen. Midt i vingen er det en diffus, hvitaktig flekk. Bakvingen er ensfarget brungrå.

Levevis

Arten finnes på sumpete steder, der larvene utvikler seg inne i stenglene på takrør (Phragmites autralis). Den foretrekker de tørrere delen av takrørsumpene, trolig fordi larvene ikke kan svømme. De voksne sommerfuglene flyr om natten i juli - august og kommer gjerne til lys.

Utbredelse

Arten er kjent fra Marokko, og utbredt langs kysten av det meste av Europa, unntatt lengst i nord, mot øst til Det kaspiske hav. I Norge ble den funnet på to lokaliteter på Lista, Vest-Agder i 2010.
Neemuch (distrikt)

Demografi

Ved folketellingen i 2011 var det 825 958 innbyggere i distriktet, mot 726 070 i 2001. Den urbane befolkningen utgjør 29,69 % av befolkningen.
Barn i alderen 0 til 6 år utgjorde 12,78 % i 2011 mot 16,03 % i 2001. Antallet jenter i den alderen per tusen gutter er 918 i 2011 mot 931 i 2001.
Absolute Music 6

Absolute Music 6 er det sjette samlealbumet i den norske Absolute Music-serien og ble utgitt i 1992.
Røyse Ultra 2015

Røyse Ultra 2016 var første gang Røyse Ultra ble arrangert. Løpet ble arrangert 11. april 2015. Løpet var 8 x 10 km langt.
23 av 26 startende deltakere fullførte løpet.
Lars Fletre

Biografi

Fletre vokste opp i Voss. I 1923 flyttet han til Chicago, USA. Her var han elev på School of the Art Institute of Chicago fra 1925 til 1931. I 1933 flyttet Fletre tilbake til Norge. Fra 1941 til 1950 arbeidet han som formgiver og gravør på Hadeland Glassverk på Jevnaker. I 1950 flyttet han tilbake til Voss, hvor han etablerte et eget steinhuggeri. I 1954 flyttet han igjen til Chicago, hvor han ble boende til sin død i 1977. Han døde imidlertid i Norge, da han var i Oslo i forbindelse med et oppdrag.

Kunst

Som bildehugger har Fletre utført en rekke offentlige arbeider i Norge og i USA, i forskjellige materialer. Han har har portrettert blant andre Per Sivle, Johan Enger og Lars Osa. Som formgiver og gravør for Hadeland glassverk på 1940-tallet arbeidet Fletre under ledelse av Sverre Pettersen. Her utforsket han sandblåsing og gravyr. På slutten av tiåret arbeidet han med Hermann Bongard og Willy Johansson, som tilhørte en ny generasjon formgivere på glassverket.
Sarpsborg Sharks

Klubbens historie

Klubben ble stiftet av en kameratgjeng i bydelen Opstad i 1991 under navnet Opstad IBK. Men midt på 90-tallet forandret klubben navn til Sarpsborg IBK av sponsormessige hensyn. Det var lettere å tiltrekke seg sponsorer som et «bylag» var begrunnelsen.
Parallelt med dette var det stiftet en ny klubb i Sarpsborg under navnet Borg Ultimate Sportsklubb. Denne klubben vokste seg også stor, men ettersom denne spilte en divisjon under Sarpsborg IBK var det aldri noe konkurranse om sponsorer eller spillere på seniornivå. Konkurransen foregikk om rekrutteringen.
Sommeren 2001 innså begge klubber dette problemet og det ble stemt på de respektive klubbers årsmøte om en eventuell sammenslåing. Sarpsborgs medlemmer stemte enstemmig for, mens i Borg USK var stemningen noe mer splittet. Resultatet ble likevel en sammenslåing.
Den nye klubben ble kalt Sarpsborg Sportsklubb som en mellomting mellom de to klubbenes tidligere navn. Klubben valgte derimot å gå tilbake på navnet av administrative hensyn da klubben ikke var et fleridrettslag, men et spesialidrettslag. Utad spilte navnebyttet liten rolle ettersom den markedsfører seg som Sarpsborg Sharks.
Byglandsfjord

Stedet

Høyeste punkt på Byglandsfjord er Årdalsknaben på 762 meter over havet. Selve Byglandsfjord ligger på rundt 200 moh. 
Byglandsfjord er et kommunikasjonstettsted som vokste fram på begynnelsen av 1900-tallet. Her var det skifte fra transport på land til sjø. Byglandsfjord stasjon var endepunkt for Setesdalsbanen. 
Den sørlige delen av Byglandsfjorden har også navnet Årdalsfjorden. Riksvei 9 går gjennom Byglandsfjord. 
Den dampdrevne veteranbåten DS «Bjoren» går om sommeren i rute fra Byglandsfjord via Bygland til Ose. 
Byglandsfjord stasjon med bygninger og stasjonsområdet er fredet som kulturminne av Riksantikvaren og valgt som Bygland kommunes tusenårssted. 
Byglandsfjorden er regulert til kraftproduksjon med reguleringshøyde på 5 meter og magasinkapasitet på 212,3 millioner m³. Kraftverkene Vigelandsfoss, Hunsfoss, Steinsfoss, Nomeland og Iveland bruker alle vann fra magasinet.
Fylkesvei 4298

Fylkesvei 4298 går mellom Gjermestad og Tengesdal i Eigersund kommune. Veien er 5,1 km lang.
Frem til 2019 hadde veien betegnelsen fylkesvei 63.
Hellebard

Hellebard er et blankvåpen som består av et økseblad med en spydspiss på enden av et langt skaft. Hellebarder var i utstrakt bruk blant fotsoldater på 1300-tallet og 1400-tallet og bæres fortsatt som seremonielt stakevåpen av Sveitsergarden i Vatikanet. Seremoneille hellebarder brukes også av buekorps i Bergen.

Utforming, utbredelse og bruk

Hellebardene bestod av et økseblad utstyrt med en spydspiss som var montert på en stang som kunne håndteres med to hender. Våpenet hadde ofte en hake på baksiden av øksebladet for å få tak i kavalerister i rustning. Piggen kunne brukes for å immobilisere kavaleristen ved å deformere rustningen. 
Hellebarden var billig å lage med flerbruksmuligheter i kamp. Lengden gjorde det mulig å beskytte seg mot spyd og lanse, spydet holdt sverdkrigere på avstand og haken kunne brukes for å dra krigere i rustning over ende. Øksebladet var for å kutte ubevæpnete motstandere samt hester.
Hellebarder var hovedvåpenet for de tidligere sveitsiske hærene på 1300-tallet. Senere tok sveitserne også i bruk lanser, såkalte piker, for bedre å beskytte seg mot angrep fra ryttere, med hellebarder brukt for midlere avstander og korte sverd, Katzbalgere, for nærkamper.

Etymologi

Ordet hellebard kommet muligens fra de tyske ordene halm («stamme») og barte («øks»). Det er også mulig at ordet er avledet fra hellebaard som betyr helvetesbart på nederlandsk.
Ólafur Gottskálksson

Karriere

Ole Gottskálksson spilte for IA Akranes og KR Reykjavík før han i juli 1997 gikk fra Keflavík ÍF til skotske Hibernian for £200 000. Han spilte 70 kamper for Hibernian før han i mai 2000 gikk på gratis overgang til Brentford. Han spilte 73 kamper for Brentford, og på et tidspunkt måtte han selv betale for egen målvaktstrener, siden returnerte han til Island for å spille for Grindavik. I 2005 da han spilte for Torquay United ble han avkrevd en dopingtest, som han motsatte seg ved å forlate Torquay uten en gang å informere kjæresten sin. I juni 2005 ble Gottskálksson utestengt fra organisert fotball på livstid.

Landskamper

Han spilte ni landskamper for Island.
Barnehelseprisen

Barnehelseprisen er en pris som deles ut av Norsk barnelegeforening og Barneombudet, til personer eller organisasjoner som har gjort en innsats for å fremme barns helse i inn- og utland. Prisen ble innstiftet i 2005, og deles ut med uregelmessige mellomrom under Pediaterdagene til Norsk barnelegeforening.
Romsetfjorden

Romsetfjorden er en fjord på nordsiden av Langøya i Øksnes kommune i Nordland. Fjorden har innløp mellom Smines i vest og Hundsholmen i øst og strekker seg 7,5 kilometer sørover til grenden Kavåsen i enden av fjorden. Øst for Hundsholmen går Steinlandsfjorden sørøstover.
Grenden Romset, som fjorden er oppkalt etter, ligger på vestsiden omtrent halvveis inn i fjorden. Det er i tillegg et par andre små bosetninger langs fjorden, men nesten ingen av disse er på østsiden.
Fylkesvei 955 går langs hele vestsiden av fjorden.
Nimrododden

Nimrododden er en odde på sørsiden av Isfjorden på Spitsbergen, Svalbard. Nimrododden utgjør den østligste begrensningen av bukta Russekeila, og ligger 5 km nordøst for Kapp Linné, helt nordvest på Nordenskiöld Land og er en del av Festningen geotopvernområde.
Nimrododden har sitt navn etter Hvalfangstselskapet Nimrod. Den norske gruveingeniøren Arthur Savel Lewin bygde i 1914 ei hytte på Nimrododden i forbindelse med sitt utmål, samt på neste odde i vest (Kapp Mineral), og lengre sør rundt Kapp Linné. På Lewinodden på andre siden av Russekeila reiste Hvalfangstselskapet Nimrod ei beskjeden hytte i mellomkrigstida, men den forfalt raskt. Ingen av disse kulturminnene er lenger synlige.
St. James Encyclopedia of Popular Culture

St. James Encyclopedia of Popular Culture er et tverrfaglig engelskspråklig oppslagsverk som inkluderer vitenskapelige artikler om en rekke tema innen populærkultur, inkludert film, TV, teater, radio, musikk, trykte medier, sport, mote, helse og politikk. Oppslagsverket er tilgjengelig både i trykt versjon og som e-bok. Det ble utgitt for første gang i år 2000 av Gale. Oppslagsverket økte i størrelse, og den fjerde utgaven fra 2003 inneholdt 2700 tekster skrevet av ulike eksperter og fagfolk.
Sinuiju

Historie

Fra Korea ble innlemmet i det japanske keiserrike i 1910 og frem til uavhengigheten i 1945 var også japansk nasjonalspråk; da lød bynavnet (新義州) Shingishū på japansk. Byens betydning vokste idet man i 1910 bygde jernbanebro over elven til Kina. I 1924 ble den japanske koloniadministrasjon av området flyttet fra Ŭiju (ti kilometer unna) og hit.
Under Koreakrigen (1950–1953) ble byens hardt rammet. Ved et luftangrep den 10. november 1950 slapp 79 amerikanske B 29-bombefly 550 tonn brannbomber over Sinŭiju. Byen ble nesten fullstendig utradert.
Etter krigen utviklet Sinŭiju seg til en industriby og et trafikknutepunkt for regionen.

Friøkonomisk sone

I juni 2011 bestemte kinesiske og nordkoreanske myndigheter seg for å etablere en fri økonomisk sone på elveøyene Hwanggumpyong (sør for byen) og Wihwa (nord for byen) begge innenfor nordkoreanske grenser, men like ved den kinesiske grensa.

Severdigheter

Sommerhuset Tonggunjeong tjente som utsiktspunkt for Goryeos (918-1392) militære styrker.

Administrativ inndeling

Byen er delt inn i 49 dong (nabolag) og ni ri (landsby).
Mod DB

Mod Database, som oftest forkortet til Mod DB, er en nettside som fokuserer på videospillmodifikasjon. Det ble grunnlagt i 2002 av Scott «INtense!» Reismanis. i september 2015. Mod DB har siden mottatt over 604 millioner visninger, og har mer enn 12 500 endringer som er registrert. En spin-off-nettside, Indie DB, ble lansert i 2010, og fokuserer på indie-spill og relaterte nyheter.
Syndikering

Syndikering, også kalt syndikasjon, er en publiseringsavtale og distribusjonsordning som gjør det mulig å utgi det samme materialet i flere forskjellige massemedier. Verbet syndikere vil si å selge for eksempel en artikkel eller liknende til flere aviser på en gang. Det kan også bety å la et syndikat av banker overta et lån.
Ordet syndikering er dannet av syndikat, som betyr «(økonomisk) sammenslutning» eller opprinnelig «sakfører», et begrep satt sammen av de greske ordene syn, «sammen», og dike, «rett».

Syndikering i massemediene

Syndikering kan gjelde TV og radio, der enkeltstasjoner kan kjøpe programmer utenfor nettverket de er tilknyttet, aviser og tidsskrifter, som har lisensavtaler om å faste leveranser av nyhetsartikler, tegneserier og annet redaksjonelt stoff, og ulike nettsteder. I pressen kan det for eksempel være at en spaltist eller tegneserieskaper får sine bidrag på trykk i flere forskjellige aviser. Salg av syndikert materiale foretas av spesielle selskaper som kalles syndikater. King Features Syndicate, det største amerikanske syndikatet for tegneserier, syndikerer tegneserier, avisspalter og annet til tusener av aviser verden over.
Den amerikanske forfatteren og forleggeren Edward Stratemeyer (1862-1930) etablerte et syndikat som masseproduserte populære barnebokserier som Nancy Drew, Hardy-guttene og Bobsey-barna. Disse ble skrevet av ulike skyggeforfattere, men utgitt under et felles forfatterpsevdonym.
Fakenham

Etymologi

Stedsnavnet Fakenham er saksisk, muligens med betydningen «Lyst/vakkert sted» eller «Sted ved lys/vakker elv», eller grend (Ham) ved elven (Ken) Fa (Lys/vakker).

Historie

I 1086 i henhold til Domesday Book hadde Fakenham kun rundt 150 innbyggere. Landsbyen Hempton på motsatt side av elven var da et større samfunn og et kloster som tok imot pilegrimer som var på reise til Walsingham. Fakenham ble det dominerende senteret i området da klosteret ble oppløst av Henrik VIII under prosessen oppløsningen av Englands klostre mellom 1538 og 1541. Den hadde vært en markedsby siden 1250 da den ble gitt charter. Staller okkuperte antagelig plassen rundt sognekirken til helgenene Peter og Paulus. Fakenhams moderne marked hver torsdag er fortsatt lokalisert omtrent på samme sted og rundt markedsplassen.
Den fremste lokale industrien på 1800- og 1900-tallet var trykkerier, men de store trykkeriene Cox og Wyman stengte på 1970-tallet. Det er likevel fortsatt rundt ti mindre trykkerier i virksomhet på industriområdene rundt og nær byen. Et større antall eldre trykkeblokker har blitt satt inn i overflaten på markedsplassen som et minne om den tidligere industrien.
Byen har et museum i det gamle gassverket, og en veddeløpsbane der.
Fekting under Asialekene 2002

Fekting under Asialekene 2002. Fekting var en av sportene under de fjortende Asialekene som ble arrangert i Busan i Sør-Korea. Det var sjuende gangen som fekting var med på programmet i Asialekene. Fektkonkurransene ble avviklet i perioden 29. september til 4. oktober 2002. Det var i alt tolv øvelser, seks for menn og seks for damer. Både damer og menn konkurrerte individuelt og i lag i kårde, sabel og florett. Det var 154 utøvere fra 17 nasjoner som deltok.
Oculohammus

Levevis

Disse billene har larver som lever i død ved av løvtrær, ofte like under barken.

Utbredelse

Arten er bare kjent fra Sumatra.
Beidou

Beidou (eller Beidou navigasjonssystem, forenklet kinesisk: 北斗导航系统; tradisjonell kinesisk: 北斗導航系統; pinyin: Běidǒu dǎoháng xìtǒng; eller BeiDou (kompass) satellittnavigasjonssystem, 北斗卫星导航系统 / 北斗衛星導航系統 / Běidǒu wèixīng dǎoháng xìtǒng) er et navigasjonssystemprosjekt startet av Kina for å utvikle et uavhengig satellittnavigasjonssystem. Navnet «Beidou» kommer av det kinesiske navnet på stjernebildet Store bjørn, som kineserne (likesom andre) opp gjennom historien har benyttet som hjelpemiddel for å finne Nordstjernen.
Den første satellitten i systemet, Beidou 1A, ble skutt opp 30. oktober 2000 og Beidou 1B den 20. desember 2000.
Beidou bruker både satellitter som går i en geostasjonær bane (GEO) og satellitter i middels høye inklinerte baner (MEO, som Galileo og GPS) med inklinasjon 55°. De første tre satellittene, Beidou-1, går i geostasjonær bane. For senere satellitter, kalt Compass (Beidou-2), brukes begge banetypene. Det fullt utbygde systemet skal omfatte 5  GEO og 30 MEO og beregnes operativt ca. 2020. De første tjenestene skal tilbys brukere i Fastlands-Kina og naboland fra desember 2011.
Kina er også i noen grad med på utviklingen av Galileo (samarbeidskontrakter undertegnet i perioden 2003 – 06).
Beidou begynte å tilby sine tjenmester til kunder i Asia-Stillehavet-regionen i slutten av desember 2012. Det er planlagt å være verdensdekkende for kunder verden over i 2020.
Hamnøy

Hamnøy er et lite fiskevær i Moskenes kommune i Nordland, med et yrende turistliv om sommeren. 
Tidligere gikk det ferge mellom Hamnøy og Reine, mens det i dag finnes broforbindelse mellom disse tettstedene.
Huldrepresten

Huldrepresten er en sagngruppe om forholdet mellom hulder/underjordiske og kristendomen. Reidar Th. Christiansen har klassifisert denne gruppa som ML 5055 i sin vandresagnkatalog, men den utgjør egentlig ikke en sagntype med klart inneholdsmønster. I fortellertradisjonen blir det ofte referert til huldrekirker og huldreprester, men samtidig er korstegnet og Guds navn regnet som effektiv beskyttelse mot både huldre og andre typer overnaturlige vetter. Mange trosutsagn sier at overnaturlige vetter ikke har sjel eller religion og derfor ikke kan bli frelst.
Noen få sagn forteller om et ordskifte mellom en huldreprest og en menneskeprest. Huldrepresten sier at han har bare Det gamle testamente fordi de underjordiske ble skapt før syndefallet og derfor ikke trenger det nye.
Dette refererer tydeligvis til sagntypen Opphavet til huldrefolket som forteller at huldrefolket stammer fra Adams første kone, Lilith, eller fra noen barn av Eva som hun gjemte bort for Herren en gang han var på besøk. Siden hun ikke ville vise dem fram, sa Herren at de skulle forbli skjulte.
Fylkesvei 5068

Fylkesveg 5068 går mellom Petterteig i Stord og Sælevik i Fitjar. Veien er 4,5 km lang.
Frem til 2019 hadde veien betegnelsen Fv72.
Disney's Animal Kingdom

Disney's Animal Kingdom (til daglig bare kalt Animal Kingdom) er en kombinert fornøyelsespark og dyrehage i Disneyworld i Florida. 
Parken åpnet 22. april 1998. Med sine 2 km² er den nesten fem ganger så stor som Magic Kingdom, og er også den største Disney-parken i verden. Her finnes både raske og rolige attraksjoner, i tillegg til over 1 700 dyr fra mer enn 250 arter. 
Tema for parken er dyr som lever i dag, dyr som er utryddet (f.eks. dinosaurer) og dyr fra eventyr og legender (f.eks. drager). En av parkens mest kjente attraksjoner er Kilimanjaro Safaris, som tar gjestene med på en afrikansk safari. Gjestene sitter i åpne busser som kjører gjennom safaridelen av parken, hvor det er mulig å komme ganske nær mange av dyrene. Turen varer i 18 og et halvt minutt, men det er ikke et eneste gjerde å se i løpet av turen. Dyrene befinner seg i innhegninger slik at rovdyr og byttedyr aldri har mulighet til å møte hverandre, men disse gjerdene er godt skjult for å ligne mest mulig på en virkelig safari.
Shangluo

Byprefekturet Shangluo (kinesisk: 商洛; pinyin: Shāngluò Shì) ligger øst i den kinesiske provinsen Shaanxi.
Prefekturnavnet går tilbake til Han-dynastiets tid.

Samferdsel

Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Friidrett under Samveldelekene 2018 – 200 meter menn

Første runde

Første runde bestod av ti heat, der de to beste i hvert heat (Q) og de seks raskeste for øvrig (q) gikk videre.

Semifinaler

Semifinalene bestod av tre heat, der de to beste i hvert heat (Q) og de to raskeste for øvrig (q) gikk videre.
Wilhelm Busch

Liv og virke

Wilhelm Busch var blant annet medarbeider i det ukentlige vittighetsbladet Fliegende Blätter som ble utgitt i München. Han er imidlertid mest kjent for flere humoristiske bildebøker eller bildefortellinger skrevet på vers, og først og fremst Max und Moritz - Eine Bubengeschichte in Sieben Streichen fra 1865, som fortsatt blir utgitt. Den utkom først i 2009 i norsk oversettelse under tittelen Max og Moritz. En historie om syv guttestreker. Fortellingene var gjendiktet av Gerda Moter Erichsen.
Max og Moritz beskriver sju ville rampestreker begått av guttene Max og Moritz, og den forferdelige straffen de får etterpå – å bli malt opp til smuler av den lokale møller og ende opp som andemat. Fortellingen har fått stor betydning som inspirasjonskilde til den populære tegneserien Knoll og Tott, en av de eldste moderne tegneserier.
Plisch und Plum er tittelen på en billedfortelling fra 1882 om to uoppdragne hunder som egentlig skal druknes av den gamle Kaspar Schlich. De like uoppdragne og stridslystne guttene Paul og Peter redder hundene og tar dem med seg hjem. På tross av sine ulike trekk (den ene undersetsig og den andre slank) gjør begge hundene i god samforstand en rekke djerve streker.

Annet

Politikerne Franz Josef Strauss (konservativ) og Karl Schiller (sosialdemokratisk) satt begge i Tysklands samlingsregjering fra 1966 til 1969. På tross av sine ulike oppfatninger samarbeidet de svært godt og fikk blant annet av denne grunn tilnavnet Plisch og Plum.
Jetstar Pacific Airlines

Jetstar Pacific Airlines er et vietnamesisk lavprisflyselskap med hovedbase ved Tan Son Nhat internasjonale lufthavn i Ho Chi Minh-byen, Vietnam.
Selskapet flyr pr 2014 mellom destinasjoner i Vietnam, Macau, Singapore og Thailand. Selskapet starta flygningene sine 25. december 1991.
Dawen He

Dawen He eller Dawenelven (kinesisk: 大汶河; pinyin: Dàwèn Hé) eller Wen Shui (汶水, Wèn Shuǐ) er en sideelv til Den gule elv i den kinesiske provinsen Shandong. Den er 208 km lang. Vannskillet mellom Dawen He og Xiaowen He dannes av fjellet Culai Shan.
Den har sideelvene Mouwen He 牟汶河, Yingwen He 瀛汶河, Shiwen He 石汶河, Panwen He 泮汶河 og Zhaiwen He 柴汶河.
Den binomiske opsjonsprisingsmodell

Bruk av modellen

Den binomiske modellen brukes i praksis til numerisk opsjonsprising i tilfeller hvor andre modeller er vanskeligere å anvende. Dette gjelder blant annet for amerikanske opsjoner, dividendebetalende opsjoner, realopsjonsmodeller og særlig kompliserte opsjoner (herunder asiatiske opsjoner). Den binomiske modellen kan i slike tilfeller være raskere enn Monte Carlo-simulering.

Metode

For å prise opsjoner i den binomiske modellen antar man at det finnes et komplett marked bestående av et underliggende aktivum (i dette tilfelle en aksje) hvis verdi betegnes S, som er en binomisk stokastisk prosess i diskret tid og et risikofritt aktivum som gir en deterministisk avkastning R=1+r. I tillegg til de ovennevnte aktiva eksisterer det et derivat hvis verdi f bare avhenger av verdien av S (og evt tiden t).
Anta at en aksje på et tidspunktt har verdien S_t. I den binomiske modellen kan aksjekursen på det neste tidspunkt enten øke med en faktor u til S_t^u eller falle med en faktor d til S_t^d. Vilkåret for fravær arbitrasje i dette markedet er at u \ge R \ge , hvor streng likhet innebærer en deterministisk aksjekurs.

Énperiodisk modell

For å prise en énperiodisk opsjon tar man utgangspunkt i en replikerende strategi hvor man ved hjelp av det underliggende og det risikofrie aktivum konstruerer en portefølje hvis kontantstrøm er en perfekt kopi av kontantstrømmen fra opsjonen i alle mulige fremtidige tilstander. Denne porteføljen på under forutsetningen om ingen arbitrasje ha samme pris som opsjonen. Man får derfor at: f_{t+1}^u(S)=aS_{t+1}^u+bR f_{t+1}^d(S)=aS_{t+1}^d+bR
Norgesmesterskapet IPSC håndvåpen

Norgesmesterskapet i IPSC håndvåpen er ett eller flere årlige mesterskap som kårer Norges beste skyttere innen dynamisk sportsskyting med pistol og revolver. Mesterskapene har IPSC level 3 status.
Tittelen går til den deltakeren innenfor divisjonen som skyter stevnet best sammenlagt («overall»). Dersom det er nok deltakere deles det i tillegg ut titler for kategoriene Lady (kvinner), Junior (deltakere under 18 år), Senior (deltakere over 50 år) og Super Senior (deltakere over 60 år).

Norgesmestre

Følgende er en liste over regjerende og tidligere norgesemetre.